Sâmbătă, 23 martie, copiii din Fălticeni sunt așteptați la Biserica "Sfântul Ilie" pentru un program special și momente de neuitat. Inițiatoarea acestui eveniment, aflat la prima ediție, este Biserica "Sfântul Ilie", în parteneriat cu psihoterapeuții Ramona Hăloiu și Valentina Rusu și asistenții sociali Mariana Ivănuș și Mădălina Gorenco.
Programul va începe la ora 14:00 și se va încheia la 15:30, în deschidere fiind prezentată de trupa de teatru "Licuricii lui Herbert", a beneficiarilor CRRN Sasca Mică, coordonator Lucian Afilipoaei, piesa de teatru "Scufița Roșie". Organizatorii au anunțat că au pregătit numeroase activități ludice, foarte atractive pentru copiii din Fălticeni, care sunt așteptați în număr cât mai mare.
"În contextul activităților dedicate familiei, copiilor, vieții, din luna martie, vă rugăm să facilitați participarea copiilor la activitatea care se va desfășura la Biserica <Sfântul Ilie>, sâmbătă, 23 martie", este îndemnul părintelui protopop Adrian Dulgheriu.